ህብረተሰቡ የአስቸኳይ ጊዜ አዋጁን ተግባራዊ እንዲያደርገው ጥሪ ቀረበ
 አዲስ አበባ፡- የኮሮና ቫይረስ ወረርሽን ለመቆጣጠርና የሚያስከትለውን ጉዳት ለመቀነስ የወጣውን የአስቸኳይ ጊዜ አዋጅ ህግ ህብረተሰቡ ተግባራዊ ሊያደርገው እንደሚገባ ለአዲስ ዘመን ጋዜጣ አስተያየታቸውን የሰጡ አንዳንድ የአዲስ አበባ ከተማ ነዋሪዎች ገልጸዋል።  የአስቸኳይ ጊዜ አዋጁ የኮሮና ቫይረስ ወረርሽን በመከላከል ረገድ ትልቅ ፋይዳ እንዳለው የሚገልጹት የኮተቤ አካባቢ ነዋሪ የሆኑት አቶ ተፈራ ባልቻ፤ በህግ አስፈጻሚ አካላት ቁጥጥር እየተደረገባቸው የሚገኙት እንደ የእምነት ተቋማት፤ የመንግሥት መስሪያ ቤቶችና ትራንስፖርቶች ቦታዎች የአስቸኳይ ጊዜ አዋጁ በመፈጸም ረገድ መሻሻሎች መታየታቸውን ጠቅሰው።  በመንገድ ዳር ያሉ ፊት ለፊት የሚታዩ ምግብ ቤቶችና መጠጥ ቤቶች እንዲሁ በተሻለ ሁኔታ አዋጁን ተግባራዊ እያደረጉ መሆኑን መታዘባቸውን ይናገራሉ። በሌላ በመኩል ደግሞ በርካታ ሰዎች የሚበዙባቸው ገበያዎችና ጉሊት አካባቢ ላይ ክፍተቶች የሚታዩ መሆኑን ይጠቁማል። ሰዎች አካላዊ ርቀታቸውን አይጠበቁም፤ ተቃቀፍው የሚንቀሳቀሱ፤ ጥንቃቄ የጎደለው መልኩ እጅብ ብለው የሚታዩ መኖራቸውን የሚገልጹት አቶ ተፈራ፤ በተለይ በጥንቃቄ ሊታዩ የሚገባቸው በየጉራንጉሩ ስውር ብለው የሚገኙ መጠጥ ቤቶች ቫይረሱ ያለ እስከማይመስል ድረስ፤ በተለመደው መልኩ ሰዎች እየተጠቀሙባቸው እንደሚገኙ ይጠቁማሉ።  ‹‹አዋጁ መውጣቱ ካልቀረ ለተግባራዊነቱ የወጣውን አስገዳጅ ሁኔታን ህብረተሰቡ ተግባራዊ በማድረግ፤ የህግ አስፈጻሚውም ህጉን ማስፈጸም አለበት። የችግሩ ገፈት ቀማሽ የሆነው ህብረተሰቡ ለራሱ መሆኑን በመገንዘብ ጥንቃቄ ማድረግ እንዳለበት ገልጸው፤ የሚመለከተው አካልም ግንዛቤን በማስፋት ረገድ ታዋቂ ሰዎችና ሌሎች አካላት በመጠቀም ብዙ መሥራት አለበት›› ብለዋል።  ሌላኛዋ የአራት ኪሎ አካባቢ ነዋሪ የሆኑት ወ/ሮ ዘነበች አየለ እንደሚገልጹት፤ በገበያ ቦታዎችና እንደ መገናኛ ያሉ ሰዎች በብዛት የሚንቀሳቀሱበት ቦታዎች ያለው ትርምስ ምንም ያልተፈጠረ በሚመስል መልኩ መሆኑን ጠቅሰው። በህክምና ተቋማትና በአንዳንዱ ቦታዎች መሻሻሎች መኖራቸው ገልጸዋል። ህዝቡ የእምነት ተቋማትን ሳይቀር ያዘጋው ቫይረስ አደገኛ መሆኑን በመገንዘብ ራሱን ከበሽታው ለመከላከል ከመንግሥት ጎን መቆም እንዳለበት ይናገራሉ።  ህጉን የሚያስፈጸሙ አካላት ያጠፋውን በማረም ማስተማር እንደሚገባቸው አመልክተዋል። የጃንሜዳ አካባቢ ነዋሪ የሆኑት ሹፌር አቶ አስፋው አለሙ በበኩላቸው፤ በትራንስፖርት አካባቢ በታሪፊ መሠረት በመጫን ላይ፤ ርቀትን መጠበቅ ላይ መሻሻል እየታየ መሆኑን በመግለጽ፤ በህብረተሰቡ ዘንድ ግን አካላዊ ርቀትን ሲጠብቁ ቆይተው ወደ መኪና ለመግባት የሚያደርጉት መሽቀዳደምና ግፊያ እንዳልቀረ ይናገራሉ።  ህብረተሰቡ ዘንድ ያለው ግንዛቤ ላይ ብዙ የሚቀር ነገር ያለ ይመስላል። እንኳን የአስቸኳይ ጊዜ አዋጅ የሰሙ ቫይረሱም የሌለ በሚመስል መልኩ ሁሉም ቦታ ትርምስ ነው። ሌላው ቀርቶ እንዲዘጉ የተወሰነባቸው መጠጥ ቤቶች ሳይቀር ክፍት ሆነው በጀርባ በኩል በር ያወጡ መኖራቸው ይናገራሉ።  ‹‹መንግሥት ብቻውን ምን ያድርግ? የሚሉት አቶ አስፋው፤ ህብረተሰቡ የሚነገረውን ጆሮ ሰጥቶ ልብ ብሎ መስማት አለበት። ቫይረሱ መጀመሪያ እኛ ሀገር አለመከሰቱ እግዚአብሔር የሰጠን እድል ነው፤ ከማለቅ ታድጎናል። ስለዚህ መጠንቅቅ አለብን ብለዋል። ህግ አስከባሪዎችም ትክክለኛ ፍሕታዊ የሆነ እርምጃ መወሰድ ይገባቸዋል›› ብለዋል።አዲስ ዘመን ሚያዝያ 19/2012
ወርቅነሽ ደምሰው